РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/108-23

30. април 2023. године

Б е о г р а д

ЗАПИСНИК

11. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. АПРИЛА 2023. ГОДИНЕ

 Седница је почела у 11,00 часова.

 Седници је председавао мр Дејан Раденковић, председник Одбора.

 Поред председавајућег, седници су присуствовали: Верољуб Арсић, Живан Бајић, Миодраг Гавриловић, Тијана Давидовац, Зоран Зечевић, Далибор Јекић, Живота Старчевић, Зоран Томић, чланови Одбора.

 Седници су присуствовали заменици одсутних чланова Одбора: Милосав Милојевић (заменик члана Одбора др Александре Томић), Никола Радосављевић (заменик члана Одбора Драгомира Карића), Угљеша Марковић (заменик члана Одбора Снежане Пауновић) и Радован Тврдишић (заменик члана одбора мр Нинослава Ерића).

 Седници нису присуствовали чланови Одбора: Павле Грбовић, Небојша Зеленовић, Зоран Сандић и Ђорђе Станковић и нити њихови заменици.

 Седници су присуствовали и народни посланици који нису чланови Одбора: Наташа Јовановић и Јелена Миливојевић.

 Седници су, на позив председника, присуствовали из Министартва туризма и омладине Урош Кандић, државни секретар; испред Министарства привреде: Дарко Митровић, државни секретар, Душан Вучковић, Драган Угричић, Биљана Жарковић, помоћници министра, Никола Витас, в.д помоћник министра и виши саветници Луција Дујовић, Ирена Булатовић и Дијана Стојковић.

 На предлог председника, Одбор је већином гласова (10 "за", 2 „није гласало“) утврдио следећи

Д н е в н и р е д

1. Разматрање Информације о раду Министарства туризма и омладине за период од 22. октобра 2022. године до 31. децембра 2022. године (10 број 02-145/23 од 27. јануара 2023. године);
2. Разматрање Информације о раду Министарства привреде за период јануар – март 2023. године (10 број 02-778/23 од 20. априла 2023. године);
3. Разматрање Извештаја Министарства привреде о стању поступка приватизације за јануар 2023. године (10 број 02-319/23 од 20. фебруара 2023. године);
4. Разматрање Извештаја Министарства привреде о стању поступка приватизације за фебруар 2023. године (10 број 02-319/23-1 од 17. марта 2023. године);
5. Разматрање Извештаја Министарства привреде о стању поступка приватизације за март 2023. године (10 број 02-319/23-2 од 5. априла 2023. године).

 Пре преласка на рад према утврђеном дневном реду, Одбор је једногласно усвојио записник Седме седнице Одбора.

 На предлог председника, Одбор је већином гласова (11 "за", 1 „против“ одлучио да обједини расправу о 2, 3, 4 и 5. тачки дневног реда.

**Прва тачка дневног реда:** Разматрање Информације о раду Министарства туризма и омладине за период од 22. октобра 2022. године до 31. децембра 2022. године

 Пре преласка на рад по дневном реду, председник Одбора мр Дејан Раденковић, је подсетио да у складу са чланом 229. Пословника Народне скупштине, Одбор о раду минстарства једном у три месеца информише министар, а о закључцима Одбора поводом поднете информације, Одбор подноси извештај Народној скупштини.

 У уводним напоменама, Урош Кандић државни секретар у Министарству туризма и омладине је подсетио да је Министарство туризма и омладине по новом Закону о министарствима један о три правна наследника Министарства туризма, трговине, и телекомуникација, а придодат je и ресор омладине. У извештајном периоду октобар – децембар 2022. године су настављене активности које су претходни државни органи обављали. Након формирања Министарство се суочило са изазовом заменских путовања и истакао је, да је у годинама ковид пандемије да би смо помогли туристичку привреду омогућено је туристичким агенцијама да одложе своје обавезе према путницима. Потписани су уговори између путника и туристичких агенција и до краја 2022. године агенције су успеле да врате 6.167.000 евра дуга, а две агенције су исказале нелекидвидност али су поседовале гаранције путовања. Гаранције су отворене неки путници су остварили своја права, неки су још увек у поступку остварења својих права. У последњем тромесечју прошле године донета је нова Уредба Владе о давању ваучера за коришћење годишњег одмора u Србији и да се на основу Уредбе пријавило 3062 угоститеља. Ваучери су подељени и већ је почела реализација ваучера и добили смо сагласност за још 100.000 ваучера. У последњем тромесечју 2022. године настављени су послови на капиталној туристичкој инфраструктури. Започет је пројекат изградње марине на локалитету Сребрног језера вредност радова је два милиона евра и у поступку је добијање локацијских дозвола. Када је у питању капитална инфраструктура крајем прошле године смо издвојили на основу договора Савета за БДП 31 пројекат. За општине које имају спремне грађевинске дозволе опредељено је 636 милиона динара из буџета за туристичку инфраструктуру на Подунављу која је од изузетног значаја за туризам, посебно крузинг индустрију. Почело је уређење спортско рекреативног кеја у Новом Саду, ауто кампа са додатним садржајима у Општини Ковин која има око 50 км своје обале уз Дунав, радиће се бицииклистичка стаза која иде из општине Бела Црква од Врачевог гаја до Старе Паланке, а затим ће да се настави са друге стране Дунава територијом општине Велико Градиште, од Рамске тврђаве до Сребрног језера тако да се то можемо сматрати једном бициклистичком стазом. У том делу Србије налазе се и пресецају Еуровело стазе које су веома важне на мапи Европе. Ради се на новој старетегији за развој туризма за наредних десет година, а у Сектору за омладину донета је нова Стратегија за развој омладине и почела је израда новог Закона о омладини радимо и на новој Стратегији развоја туризма за наредних десет година.

 У дискусији, народни посланици су поставили питања, изнели ставове и мишљења и дали предлоге и сугестије.

 Постављена су следећа питања:

* може ли Министарство туризма и омладине да направи једну процедуру и методологију како треба да се одвијају ђачке ексурзије;
* да ли постоји могућност да уколико ђаци на екскурзији у инстранству имају неадекватан третман да држава преко својих министарстава реагује да ђаци добију адекватан смештај и адекватан третман уз рефундацију трошкова од саме агенције или на неки други начин;
* постоји ли нека методологија коју министарства примењују у изради извештаја о раду на основу чега би могли да их разматрамо;
* какве су могућности за обнову објеката „Карађорђев дом“ у Рачи, „Старо здање“ у Аранђеловцу као и комплекса Опленaц.

 Истакнуто је да су поједине туристичке агенције злоуптребиле Уредбу о одложеним путовањима и да би требало поступити у складу са овлашћењима која има Министарство. Поједине туристичке агенције нису давале понуде које су у биле у складу са раније закљученим уговорима. Мењали су рочносто, односно дужину путовања, а за путовања у вредности сто хиљада динара је требало доплати 300 до 400 хиљада динара. Уредба не може да се примењује без воље оба уговарача. Инспекцијске службе треба да провере рад агенција и поступе у складу са овлашћењима. Истакнуто је очекивање да ћемо у следећој расправи о раду министарства да добијемо податке од инспецијских служби.

 Истакнуто је да да треба да се поштује члан 229. Пословника Народне скупштине где се наводи да министар информише Одбор о раду министарства. Наведно је да постоје проблеми са матурантским ексурзијама. Наведен је пример екскурзије у Риму да ђаци имају неједнак третмана, а плаћају исту цену. Истакнуто је да није само важан број подељених ваучера већ и квалитет пружених услуга, стандардизација.

 Наведено је да би на наредним седницама требали да се упознамо са плановима Министарства туризма. Важно је и да се локалне самоуправе упознају са плановима да би се на време укључили у пројекте и да би дошли до равномернијег развоја туризма у целој Србији. У Аранђеловцу постоји објекат који је требао да се укључи у здравствени туризам али је сада запуштен. Задужбина Обреновића, хотел „Старо здање“ се налази у фази рушења и један део објекта је запаљен. Хотел „Шумадија“ је приватизован и ништа се не дешава, хотел „Извор“ има аква парк који користе само интерни гости због проблема између власника и локалне самоуправе. Наведено је да село у близини Гарашког језера, одакле цела општина црпи воду, нема пијаћу воду, а желе да се бави туризмом. Спортски риболов на Гарашком језеру и ловни туризам на Букуљи не могу да се одвијају јер је мост преко језера затворен. Наведено је да у Аранђеловцу постоји проблем паса луталица. Истанут је значај винског и здравственог туризма.

 Изнето је да су за обнову парка Буковичке бање у Аранђеловцу издвојена велика средства, уложено је у нове стазе, расвету и уређење зелених површина, извршена је реконструкција Павињона Књаз Милош. Током ове године започети су радови на реконструкцји хотела „Шумадија“, а ускоро се очекује и презентација идејног решења пројекта потпуне обнове хотела „Старо здање“. За реконструкцију болнице која се користи за лечење шећерних болести је опредељено око осам милиона евра, а планирано је шест милиона евра за опрему. Инвеститор који је купио хотел „Шумадију“ добио је дозволе и почеће са градњом и уложиће око 40 милиона евра за реконструкцију хотела и за нови хотел који је предвиђен. Хотел „Старо здање“ који је био продат инвеститору није уложио ништа у реконструкцију, локална самоуправа је успела да откупи здање и у току је реконструкција крова који је био запаљен, а издвојено је и око 17 милиона динара за израду идејног решења за реконструкцију хотела у неком наредном периоду. На излетишту Букуља је обновљен ресторан и веома је посећен. Аква парк је приватно власништво и власник има право да га изнајмљује и даје на коришћење како он то жели. Планираном реконструкцијом у износу од 200 милиона динара мештани села Гараше и околних села ће у наредних пар година добити воду. Аранђеловац је направио азил за псе. Указано је да је Аранђеловац конкурисао за неке пројекте али није дошло до реализације. Реконструкција Жућиног паркића је урађена из донације али то је јако мало. Апеловао бих на Министарство да убудуће више посвети пажње Аранђеловцу.

 Истакнуто је да би министарство требало да поднесе извештај шта ће бити са објектима који су значајни за развој туризма у Шумадији, „Карађорђев дом“ у Рачи, „Старо здање“ у Аранђеловцу, комплекс Опленац.

 Наведено је да је Јагодина је доживела туристичку експанзију у последњих 10-15 година. Истакнут је значај развоја туристичке инфраструктуре и развој инфраструктуре дуж Дунава. Министар грађевинарства, саобраћаја и инфраструктуре је најавио пројекте реконструкције, изградње и доградње нових лука, нових пристаништа дуж Дунава што ће додатно појачати наше место на туристичкој мапи Дунава, и не само Дунава већ читаве Европе. Треба наставити са развојем туризма и на планинама, бањама и градовима и истакнуто је да би Министарство требало да подржи и пројекте везане за развој туризма у Јагодини. У Јагодини се сада завршавају затворени базени, а постоје и други пројекти и свака подршка је значајна. Туристичко тржиште не зависи само од Министарства туризма и омладине већ и од рада многих других ресора. У Поморавском округу нема довољно туристички инспектора и треба радити више у том правцу да би се успоставио ред у туризму.

 Наведено је да је извештај сажетак свега што је Министарство радило у претходном периоду. Туризам јесте битан за развој наше државе и истакнуто је да је важан и развој сеоског туризма. У Крушевцу где није било ниједно категорисано сеоско домаћинство данас их има на стотине и то је карактеристично и за Аранђеловац. Министарство мора да пооштри контролу на терену како би грађани били задовољни услугама које се пружају. Министарство је препознало Јастребац као један од великих потенцијала који сада има и авантура парк. Хотели који су пропадали некада данас су реновирани, а постоје и нови хотели. Измењен је урбанистички план, планирана је ски стаза и додатни садржаји, а и језеро је санирано. Сугерисано је да се помогне да део Србије, Пријепоље, Прибој, који је крај са очуваном природом, традицијом, са великим бројем домаћинстава који раде квалитетне домаће производе реши питање хотела и дома „Бошка Бухе“. Потенцијал тог краја треба искористи што је боље могуће и треба да се укључе и Министарство туризма и омладине, Министарство културе, Министарство привреде и Министарство грађевинарства, саобраћаја и инфраструктуре. Указано је потребна детаљнија расправа о неким темама да се то иницираја председнику одбора.

 Министарство је препознало све оно што је срж даљег развоја туризма и истакнуто је да је на 44. Сајму туризма учествовало преко 350 излагача из 33 земље и Србија је достигла 2,5 милијарде евра директних прихода од туристичке делатности и тај износ може да се повећа. На Сајму туризма стратешки партнер је била Кина, а у туристичкој организацији Кине представљена је туристичка понуда Србије и кинески држављани у великом броју посећују нашу земљу. Успостављене су директне линије са две кинеске дестинације Пекинг и Шангај. Стратегија за развој туризма која је направљена до 2025. године је одлична али би је требало прилагодити овом новом моменту јер су се развили нови видове туризма који нису били раније актуелни. Наше аутохтоне производе, наше етничко и културно наслеђе промовисани су кроз манифестације широм Србије. Сада имамо велики број посећених манифестација које се одржавају широм Србије. Културно и етно наслеђе је срж промоције туризма Србије то је показао упис Злакусе као грначерске престонице и Српског кола на Унескову листу нематеријалног културног наслеђа. Поред сеоског туризма које се развило, бања, планинских центара важно је да развијамо и друге гране туризма. Обновљени су капацитети у Аранђеловцу, Буковичка бања, Врњачка бања, Златибор, Палић, Златар, национални паркови, Копаоник, Тара, Фрушка гора. Важно је подржати даље конституисање туристичких регија. Значајни приходи се очекују од винског туризма, а нова грана туризма је спеолошки туризам важна је свака локација која може да допринесе приходу.

 Наведено је да је за објекат „Старо здање“ у Аранђеловцу које је важно културно наслеђе за Републику Србију, решено питање имовинско правних односа. Старо здање и Карађорђев дом у Рачи су у евиденцији Министарства културе које ће по изради елабората да да виши степен заштите за оба објекта. Након тога ће се за те објекте определити средства за реконструкцију. Истакнуто је да је удружење Пећина Србије поднело захтев за изградњу Визиторског центра у оквиру саме пећине и Министарство треба да обрати пажњу на овај пројекат. Специјална болнице Буковичка бања је јако значајна за Аранђеловац и једина се бави лечењем дечијег дијабетеса у Србији има све попуњене капацитете, добиће нове смештајне капацитете, нови опремљени део и реконструисани базен. Ова болница је једина болница у Србији која је категорисана на максималан број година, а то је 7 година.

 Председник Одбора, мр Дејан Раденковић је истакао да на седницама Одбора увек истиче члан 229. Пословника Народне скупштине у коме се наводи да министар образлаже информацију о раду министарства. Председник је истакао да је отворен за иницијативе за одржавање тематских седница, јавна слушања и седнице ван седишта. Истакао је да се сваки предлог упути у писаној форми секретару Одбора.

 У одговору на постављена питања и изнета мишљења истакнуто је, да ће инспекција добити налог да поднесе извештај који је број агенција злоупотребио Уредбу Владе о заменским путовањима. Такође је истакао да је акција поделе ваучера веома важна за домаћи туризам. Када су у питању екскурзија у Риму у току је инспекцијски надзор и да ће бити адекватних санкција према туристичкој агенцији уколико је било пропуста.

 У дискусији су учествовали народни посланици Верољуб Арсић, Миодраг Гавриловић, мр Дејан Раденковић, Зоран Зечевић, Милисав Милојевић, Далибор Јекић, Живота Старчевић, Зоран Томић, Наташа Јовановић и Јелена Миливојевић и државни секретар Урош Кандић.

 Одбор је већином гласова (10 "за", 1 "није гласао“) прихватио Информацију о Министарства туризма и омладине за период од 22. октобра 2022. године до 31. децембра 2022. Године.

**Друга, трећа, четврта и пета тачка дневног реда:** Информација о раду Министарства привреде за период јануар – март 2023. године, Извештај Министарства привреде о стању поступка приватизације за јануар 2023. године, Извештај Министарства привреде о стању поступка приватизације за фебруар 2023. године, Извештај Министарства привреде о стању поступка приватизације за март 2023. године.

 У уводној напомени Дарко Митровић, државни секретар у Министарству привреде, истакао је да и Министарсво привреде има учешће у развоју туристичке инфраструктуре јер у оквиру Сектора за инвестиције у инфраструктурне пројекте министарство интервенише сваке године код локалних самоуправа са 400 - 500 милиона динара. Ове године од 21 локалне самоуправе 12 или 13 локалних самоуправа Министарство има у разделу развоја туристичке инфраструктуре учешће. Србија треба да се окрене себи у овом сегменту и треба да развија национални туризам и треба истаћи туристичке потенцијале. У вези информације о раду Министарстве привреде и информацијама о приватизације за јануар, фебруар и март 2023. године све је наведено у извештајима и представници свих сектора су присутни на седници Одбора и могу одговарати на питања.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* који су елемeнти о којима је разговарано у вези са пројектом Фактор развоја конкурентности који су фокуси, како је оцењена конкурентност;
* да ли постоји анализа који део нашег тржишта јесте усаглашен према правилнику ЕУ о усаглашености индустријских производа и да ли су позната правила по којима треба да се усагласи са IPA 21 и које су биле теме разговора на састанцима који су одржани;
* какав је статус привредних предузећа на КиМ, којих има 12 по извештају;
* у ком правцу иде сарадња науке и привреде;

 У извештајима нема информације везане за статус и тренутно стање у вези „Енергетике“ Крагујевац. Наведена су четири предузећа од стратешког значаја за државу и потребно је више информација о статусу тих предузећа. У извештајима је назначено да је УППР у питању, али какви су биланси, колико тренутно има запослених у којим предузећима, колики је губитак, обавезе у овом тренутку, потраживања да се види у ком правцу иде предузеће после одређеног временског периода како би смо видели да ли предузећа иду у добром правцу или не пошто су од стратешког значаја за државу. У стратешки битна предузећа треба да се уведе и „Енергетика“ из Крагујевца.

 У дискусији је истакнуто да држава треба да буде партнер са приватним компанијама. Конкурентност на тржишту је важна и треба да се помогну савесни послодавци, а да се или казне или да постоји превентивна мера за оне који нису савесни. Изнето је мишљење да немамо конкурентну привреду и да су цене на тржишту код нас веће него у окружењу. Постоји могућност да се интервенише на тржишту са различитих аспеката да би били конкурентни на тржишту са нижим ценама. Помоћ привреди и субвенционисаност треба да буде условљена поштовањем закона и имплементацијом и коришћењем необавезујућих али важних степена корисности за само пословање као што у ИСО стандарди и др. Изнета је примедба да Привредна комора Србије мора да обрати пажњу на међународне конференције које се одржавају под називом Вестерн Балкан 6, јер то је реторика Приштине. Истакнута су четири пројекта: пројекат ЕУ за боље пословно окружење, усаглашавање индустријских производа према правилницима ЕУ, Internal market program IPA 21 и Policy and legal advice centre то је анализа законодавног и институционалног стања у области електронике и електронске опреме и машине. Назначени пројекти утичу на развој фактора конкурентности привреде. Назначено је да имамо велики број страних радника на тржишту и да имамо паралелне амбијенте.

 Назначено је да је важна сарадња Министарства привреде и Министарства туризма и омладине. Важан је развој туристичке инфраструктуре али и путне инфрастурктуре не само ауто путева већ и путева између локалних самоуправа које су туристичке дестинације. Истакнут је значај манифестације у Јагодини Дани комедије као и Музеја наивне и маргиналне уметности, а стављен је акценат и на вински туризам. Јагодина има препознатљиве произвођаче вина и те локације треба да буду приступачније у смислу путне инфратруктуре. Указано је да Јагодина има производњу лаких авиона али би требало решити проблем аеродрома.

 Истакнуто је да је један од битних сегмената конкурентности привреде повезивање науке и привреде доказ томе су и напори државе када су у питању Национални технолошких паркови. Један од тих паркова који ће кренути са изградњом је у Крушецу и биће регионални технолошки центар који има циљ да охрабри младе људе који се баве науком и развојем нових технологија. Можемо бити поносни на развој ИКТ сектора где остварујемо велике приходе када је у питању извоз технологија, односно софтверских решења. Треба да се нађе законско решење и предузму конкретни кораци између два министарства привреде и науке предузела. Дуално образовање је дало резултате.

 У одговору на постављена питања и изнета мишљења, истакнуто је да је важна сарадња привреде и науке и да треба направити план и конкретизовати сарадњу. Добра је идеја да се концепт дуалног образовања пренесе на високошколке установе. Истакнуто је да ниједан државни орган не може интервенисати без квалтитеног пројекта и квалитетне апликације од стране локалне самоуправе. Наведено је да министарство води рачуна о конкурентности домаће привреде у односу на све остале улагаче у нашој земљи и то конкретно кроз програме за домаћу привреду. Стиче се погрешан утисак да стране компаније када улажу у нашу земљу имају посебан третман или веће субвенције, али није тако, исти су услови и за домаће привреднике. Постоје механизми за оне који су савесни у привреди и они који нису и када се интервенише кроз разне субвенције анализира се сваки привредни субјект, не субвенционишемо оне привредне субјекте који запошљавају стране раднике већ искључиво наше. Ове године настављамо са инвестицоним цикулсима у неколико сегмента без обзира на кризу у Европи закључено је доста уговора било је и страних улагача. Цене у тржишној економији регулише тржиште и интервенционизам државе није пожељан.

 У дискусији су учествовали народни посланици Миодраг Гавриловић, Никола Радосављевић, Зоран Томић и државни секретар Дарко Митровић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јануар - март 2023. године;

б) Одбор је већином гласова усвојио Извештај Министарства привреде о стању поступка приватизације за јануар 2023. године;

 в) Одбор је већином гласова усвојио Извештај Министарства привреде о стању поступка приватизације за фебруар 2023. године;

г) Одбор је већином гласова усвојио Извештај Министарства привреде о стању поступка приватизације за март 2023. године;

 Седница је закључена у 13 часова и 08 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ мр Дејан Раденковић